# grb RS

Izjava

**njegove ekscelence g. Roberta Goloba,**

**predsednika Vlade Republike Slovenije,**

na

**seji Varnostnega sveta Združenih narodov o**

**razmerah na Bližnjem vzhodu, vključno s palestinskim vprašanjem**

New York, 27. september 2024

Najprej bi se rad zahvalil generalnemu sekretarju za njegovo poročanje in pozdravil številne udeležence tega srečanja na visoki ravni.

\*\*\*

Spoštovane ekscelence,

po razpravi o voditeljstvu za mir, ki je potekala ta teden, sem prepričan, da je vsakodnevno odločanje za mir tudi znak poguma. Da bi zagotovili mir v regiji, moramo sprejeti oprijemljive in pogumne ukrepe za zaščito rešitve dveh držav. Ne gre za prazne besede. **Potrebujemo pogum voditeljev v regiji in pogum Varnostnega sveta, da spremenimo smer, v katero gremo.** Zaradi razmer na terenu možnosti za rešitev dveh držav skorajda ni.

\*\*\*

**Prvič, ne moremo več čakati križem rok: prispevati mora prav vsak voditelj.** Vojna v Gazi traja že skoraj leto dni. Leto zadrževanja talcev v predorih. Leto trpljenja, ubijanja in uničevanja.

In to poleg desetletij trpljenja, ubijanja in uničevanja celotnega zasedenega palestinskega ozemlja.

\*\*\*

Mnogi od nas za to mizo smo okrepili svoja prizadevanja za zagotavljanje humanitarne pomoči in prispevkov različnim organizacijam, vključno z UNRWA, ki ljudem v Gazi zagotavljajo drobce človečnosti.

Samo humanitarna prizadevanja niso dovolj. Potrebujemo konkretne politične znake. Slovenija je junija letos priznala državo Palestino in pozivam druge, da storijo enako. Priznanje Palestine je izjemno pomemben politični znak in sporočilo spodbude Palestincem v njihovem boju za državnost.

Podpreti moramo pobude, ki Palestinski oblasti omogočajo, da prevzame nadzor nad celotno palestinsko državo in si povrne zaupanje Palestincev.

**Drugič, moramo delovati skupaj.** Ta Varnostni svet je sprejel številne resolucije o tem konfliktu, vključno s štirimi o tej vojni. Meddržavno sodišče je v svojih začasnih ukrepih in zadnjem svetovalnem mnenju jasno opredelilo svoje stališče. Okupacija se mora končati. Prakse in politike, kot so nezakonito naseljevanje, nasilje naseljencev in kršitve človekovih pravic, se morajo končati. Varnostni svet mora biti enoten in popolnoma jasen v svojem pozivu k takojšnji uresničitvi njegovih resolucij in odločitev Meddržavnega sodišča. Dvojnih meril in selektivnosti ne bi smelo biti. Če samo enega od nas ne ščiti mednarodno pravo, se nihče od nas ne more več zanašati nanj.

**Tretjič, ukrepati moramo, da nam mir v regiji ne spolzi iz rok.** Ne moremo več izražati zaskrbljenosti nad morebitno širitvijo konflikta v regiji. Vendar pa je spirala nasilja postopoma postala bolj zapletena. Ta teden smo videli neverjetno stopnjevanje napetosti v Libanonu. Napadi morajo prenehati. Pozivamo k zadržanosti vseh akterjev in spoštovanju mednarodnega prava. Varnostni svet se mora jasno odzvati na to grožnjo mednarodnemu miru in varnosti. Ne smemo pustiti, da se zgodi še ena Gaza. Libanon je še en znak, da moramo nujno doseči dogovor o prekinitvi ognja.

**Četrtič, ne smemo pozabiti na Zahodni breg in Vzhodni Jeruzalem.** Medtem ko je pozornost sveta usmerjena v Gazo, so razmere na Zahodnem bregu dosegle vrelišče. Izraelsko razčlovečenje Palestincev je dobilo nove razsežnosti. Število palestinskih otrok na Zahodnem bregu, ki so jih ubile izraelske sile, se je v enem letu skoraj potrojilo. Število smrtnih žrtev na Zahodnem bregu od 7. oktobra lani je najvišje v zadnjih petnajstih letih. Intenzivnost širitve naselbin se je močno povečala, pri čemer prihaja do številnih kršitev človekovih pravic.

Spoštovane ekscelence,

zavzemanje za mir ne sme biti v obliki sovraštva, stopnjevanja, provokacij, okupacije ali terorizma. Zavzemanje za mir pomeni normalizacijo vezi, pogajanja v dobri veri, enakost in spoštovanje mednarodnega prava. Samo pravična rešitev dveh držav, Izraela in Palestine, ki živita drug ob drugem v miru in varnosti, lahko obrne nov list za varnost in blaginjo regije.

In kaj dela Varnostni svet? Vsekakor ne dovolj!

Zato sem svojemu veleposlaniku naročil, naj začne posvetovanja o morebitni novi humanitarni resoluciji o Palestini. Hvala.